Lääkeyritykset käyttivät yhteistyöhön suomalaisten lääkäreiden kanssa viime vuonna 27 miljoonaa euroa.

Keskimäärin lääkärit saivat lääkeyrityksiltä noin 1000 euroa. Kuvituskuva. MOSTPHOTOS

Suomessa toimivat lääkeyritykset julkaisivat ensimmäistä kertaa yksityiskohtaisia tietoja lääkäreille maksamistaan palkkioista.

Yhteensä 29 lääkeyritystä julkaisi tiistaina listan siitä, paljonko ne ovat käyttäneet rahaa yhteistyöhön lääkäreiden, sairaanhoitajien, proviisoreiden ja farmaseuttien kanssa. Yritykset maksavat terveydenhuollon ammattilaisille muun muassa koulutusmatkoja ja asiantuntijapalkkioita.

Tietosuojalainsäädännön vuoksi terveydenhuollon ammattilaiset saivat itse päättää, antavatko he luvan nimensä julkaisuun. Noin 65 prosenttia päätti, että heidän nimensä saa julkaista.

Lääkeyritysten julkaisemista listoista paljastuu, että useat lääkärit ovat saaneet viime vuonna yli kymmenen tuhatta euroa lääkeyrityksiltä. Yksittäinen diabeteslääkäri oli saanut viime vuonna eri lääkeyrityksiltä yli 65 000 euroa.

Keskimäärin lääkärit saivat yrityksiltä noin 1000 euroa. Yhteensä yritykset käyttivät yhteistyöhön 27 miljoonaa euroa.

Yhteistyö tarpeen

Suomen Lääkäriliiton puheenjohtaja Marjo Parkkila-Harju korostaa, että lääkäreiden yhteistyö lääketeollisuuden kanssa on välttämätöntä.

- Yhteistyö mahdollistaa lääkehoitojen ja lääketieteen kehittymisen. Lisäksi lääkäreiden täydennyskoulutus on hyvin tärkeää niin kotimaassa kuin ulkomaillakin. Kongressitapaamisissa keskustellaan uusista hoitomuodoista.

Yli 20 000 euroa lääkeyrityksiltä saanut osastonhoitaja kertoo, että hän on saanut rahaa levittääkseen tietoa harvinaisesta Fabryn taudista.

- Diagnoosit ovat viivästyneet jopa 20 vuotta, koska tautia ei tunneta. Meillä on lääkärin ja hoitajan tiimi, joka vie tietoa ulos. Me tarvitsemme yritysten tuen, koska oma sairaanhoitopiiri ei pysty tällaista järjestämään.

Hoitaja antoi lääkeyhtiöille julkaista oman nimensä, mutta hän ei halunnut antaa haastattelua omalla nimellään. Hän kertoo matkustaneensa puhumaan taudista lomapäivillään.

- Uhraan omaa aikaa ja saan siitä korvauksen. Teen tämän potilaiden takia, mutta en minäkään vedellä voi elää.

Järkyttäviä summia

Itä-Suomen yliopiston terveyssosiologian dosentti Markku Myllykangas pitää esille tulleita summia suurina.

- Järkyttävän isoja summia. Kun puhutaan kymmenistä tuhansista euroista voi miettiä, mikä on takana. Lääkefirmat haluavat rahoilleen vastinetta. Maailmalta on esimerkkejä siitä, että kun lääkärit ovat saaneet yrityksiltä isoja summia, he ovat puhuneet lääketehtaiden muunneltua totuutta lääkkeiden tehosta.

Lääkäriliiton Parkkila-Harju näkee isot summat merkkinä asiantuntijuudesta.

- Se on merkki siitä, että he luennoivat paljon ja kouluttavat muita. He ovat oman alansa asiantuntijoita ja jakavat saamaansa tietoa myös muille.

Parkkila-Harjun mukaan lääkäreiden on kuitenkin syytä tiedostaa, että sidonnaisuuksista voi syntyä eturistiriita. Kansanvälisten tutkimusten mukaan yhteistyö lääkeyrityksen kanssa voi vaikuttaa muun muassa siihen, millaisia lääkkeitä lääkäri potilailleen määrää.

- Lääkäriliitto on pyrkinyt tuomaan esille, että lääkäreiden kannattaa tämä eturistiriita tiedostaa. Mahdollista eturistiriitaa on syytä pysähtyä ajattelemaan, Parkkila-Harju sanoo.

Ei koko totuus

Tietojen julkaisemisen taustalla on Euroopan lääketeollisuusliittojen kattojärjestön EFPIA:n linjaus. Sen myötä tiedot taloudellisesta yhteistyöstä julkaistaan kesäkuun loppuun mennessä kaikissa Euroopan maissa.

Suomessa tiedot julkaisee kesäkuun loppuun mennessä yhteensä 34 yritystä, jotka ovat sitoutuneet Lääketeollisuus ry:n jäseninä kattojärjestön ohjeisiin. Yritykset vastaavat yhteensä 63 prosentista Suomen lääkemarkkinoista.

Jatkossa listat julkaistaan joka vuosi. Lääketeollisuus ry. olettaa, että samalla nimensä julkaisemiseen suostuneiden määrä kasvaa.

- Kaikki näkevät nyt tarkemmin, millaisesta asiasta on kysymys. Pian siitä tulee business as usual. Tarkoitus on toimia mahdollisimman avoimesti, sanoo erityisasiantuntija Jaakko Laurila Lääketeollisuus ry:stä.